EELNÕU

**Riigikogu otsus „Rahvahääletuse korraldamine põlevkivist elektri tootmiseküsimuses“**

Eesti Vabariigi põhiseaduse § 105, rahvahääletuse seaduse (RT I, 24.05.2024, 7) § 6 ja § 30 ning Riigikogu kodu- ja töökorra seaduse (RT I, 02.06.2020, 9) § 128 ja § 130 alusel Riigikogu otsustab:

1. Panna 2025. aasta 1. augustil korraldatavale rahvahääletusele järgmine muu riigielu küsimus: „Kas Eestis tuleb loobuda põlevkivi kasutamisest energeetikas 2040. aastaks?“

2. Kanda hääletamissedelile:

 1) küsimus: „Kas Eestis tuleb loobuda põlevkivi kasutamisest energeetikas 2040.

aastaks?;

 2) lahtrid vastusevariantidega „jah“ ja „ei“.

Lauri Hussar

Riigikogu esimees

Tallinn, 2025. a.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Esitab Eesti Keskerakonna fraktsioon 18.02.2025

Lauri Laats​   ​

Eesti Keskerakonna fraktsiooni esimees​

**Riigikogu otsuse „Rahvahääletuse korraldamine põlevkivist elektri tootmiseküsimuses“ seletuskiri**

**Otsuse eesmärk**

Käesoleva otsuse eesmärk on küsida Eesti Vabariigi kodanike seisukohta, kas Eestis tuleb loobuda põlevkivi kasutamisest energeetikas 2040. aastaks.

**Eelnõu sisu ja võrdlev analüüs**

Eesti on võtnud endale energiapoliitikas liiga ambitsioonikad eesmärgid, mille täitmine ei ole reaalne, kuid Vabariigi Valitsus on suutmatu seda asjaolu tunnistama. Oluliselt muutunud väliskeskkond on tõestanud, et elektrivarustuskindluse tagamisel ei saa Eesti jääda lootma välisühenduste peale. Estlink 2 merekaabli pahatahtlik lõhkumine 2024. aasta lõpus on näiteks, milliste uute riskidega tuleb Eesti elektrivarustuse planeerimisel arvestada.

Peamiseks probleemiks on aga kujunenud asjaolu, et valitsuskoalitsioonil puudub strateegia riigi elektrivarustuskindlusega tegelemiseks. Arvukalt eksperte nii teadlaste kui ka ettevõtjate hulgast on hoiatanud, et edasiliikumine Energiamajanduse arengukava (ENMAK) raames ei ole mõistlik ning roheenergia poole liikumine ei põhine reaalsetel arvutustel – isegi vajamineva energia koguses ei ole kindlust. Riigile plaanitakse võtta tuuleparkide subsideerimiseks 2,6 miljardi euro suurune kohustus olukorras, kus Riigikontroll peab nõudma ministeeriumitelt elektritarbimise prognoosi kohta tehtud arvutusi teabenõude teel.

Eeltoodu suurendab usaldamatust valitsuskoalitsiooni tegevuse osas energiapoliitikas ning paneb kahtluse alla tehtud valikute põhjendatuse. Muret tekitav on ka põlevkivi kui Eesti ühe väärtuslikuima maavara täielik stigmatiseerimine, selmet kasutada kodumaist ressurssi meie energiajulgeoleku tagamisel.

Tähele tuleb panna ka toimuvaid olulisi muutuseid Euroopa poliitikas, kus hiljutise näitena on Prantsusmaa asunud avaldama survet Euroopa Liidu roheregulatsioonide leevendamiseks. Tegemist on kaaluka argumendiga, miks Eesti peab energiamajanduses tehtavad poliitilised valikud põhjalikult läbi kaaluma ning riigina iseenda konkurentsivõimet mitte kahjustama.

Tulenevalt eeltoodust esitab Eesti Keskerakonna fraktsioon Riigikogu otsuse eelnõu „Rahvahääletuse korraldamine põlevkivist elektri tootmise küsimuses“, millega küsitakse Eesti kodanikelt küsimus: „Kas Eestis tuleb loobuda põlevkivi kasutamisest energeetikas 2040. aastaks?“.

Arvestades energiapoliitika kriitilist tähtsust Eesti majanduse ning rahva käekäigu osas lähitulevikus, on erakordselt oluline, et otsuseid ei tehtaks kiirustades või poolikutele andmetele tuginedes. Seetõttu peame vajalikuks ja mõistlikuks, et sedavõrd kaaluka kogu ühiskonda puudutava otsuse langetaks kõrgeim võim rahvahääletuse tulemusel. Juhul kui rahvahääletusega toetatakse põlevkivist elektritootmise lõpetamist 2035. aastaks, on valitsuskoalitsioon saanud heakskiidu oma senistele valikutele. Juhul kui küsimus rahvahääletusel toetust ei leia, toimuvad erakorralised riigikogu valimised.

Põhiseaduse § 105 näeb ette, et Riigikogul on õigus panna seaduseelnõu või muu riigielu küsimus rahvahääletusele. Rahva otsus tehakse hääletamisest osavõtnute häälteenamusega. Käesoleval juhul on tegemist „muu riigielu küsimusega“.

**Otsuse rakendamisega seotud riigi ja kohaliku omavalitsuse tegevused**

Rahvahääletuse korraldamise otsustab Riigikogu vastavalt Riigikogu kodu- ja töökorra seaduses sätestatud korrale. Rahvahääletuse läbiviimist reguleerib rahvahääletuse seadus.

Rahvahääletuse korraldamise kulud kaetakse riigieelarvest.

Esitab Eesti Keskerakonna fraktsioon 18.02.2025

Lauri Laats​   ​

Eesti Keskerakonna fraktsiooni esimees​